Gebiede steeds sonder krag na substasie brandDie Allandale-substasie ná die brand. Foto: City Power Die Allandale-substasie in Midrand is steeds afgeskakel nadat dit Woensdag in ŉ brand beskadig is. Isaac Mangena, woordvoerder van City Power, het gesê dit is nodig om die substasie vir eers afgeskakel te hou as ŉ voorsorgmaatreël ten einde ŉ moontlike ramp te voorkom weens ŉ olielekkasie. Hy het gesê tegnici van Eskom werk tans aan die substasie en doen toetse. “Die gebiede wat geraak word, is gebiede wat onderskeidelik van Eskom en City Power af krag ontvang en sluit in gebiede rondom Tembisa, Rabie Ridge, Austin View, Mayibuye, Commercial en dele van Glen Austin.” Mangena kon intussen nie ŉ tyd gee wanneer die kragtoevoer na verwagting herstel sal wees nie. City Power het om verskoning vir die ongerief gevra.